Source: https://www.enviroportal.sk/pytate-sa/biota?reaction=9766&pid=12740
Timestamp: 2019-11-13 05:18:59+00:00

Document:
Dobrý deň, pred našim domom je malý park. Jeden Ing. sem prišiel 06.04. 2019 s motorovou pílou a dva stromy opílil dosť devastačným spôsobom. Z krásneho košatého orecha zostala len tenká palička a z borovice zostal len asi 1,5m kmeň takmer bez konárov a koruny. Rez je neodborný, ani to nie je rez, v podstate napílenie a ulomenie konárov. Stalo sa to už tretí krát /bol si tu zobrať aj vianočný stromček/, obec tvrdí, že pozemok nie je jej a necháva tohto človeka takto konať. Na katastri som si overila, že pozemok je obecný. Už sa riešilo, že na tento pozemok nanosil vrecia s odpadom, ja som mu ich bola vrátiť a on ich nanosil naspäť. Obec stále nekoná a kryje konanie tohto človeka. Ďakujem.
RE:Orezanie stromov
Dobrý deň, všeobecná povinnosť zdržať sa konania, ktorým by mohlo dôjsť k poškodeniu alebo ničeniu dreviny je zakotvená v § 47 ods. (1) zákona 543/2002 Z. z. o ochrane prírody a krajiny. Vykonávacia vyhláška č. 24/2003 Z. z k zákonu definuje pojem "poškodenie drevín". Preto nemožno automaticky každý zásah do dreviny klasifikovať ako poškodenie. Poškodenie dreviny v zmysle § 17 ods. (2) vyhlášky je zásah, čo jeho následkom vystaví drevinu do nebezpečenstva zníženia ekologických a estetických funkcií dreviny; pritom toto zhoršenie stavu musí byť podstatné a zároveň trvalé, teda nie dočasné. Pre poškodenie dreviny musia byť súčasne naplnené všetky znaky, napr. určitým konaním. Napr. opílením konárov musí byť: · znížená ekologická a estetická funkcia dreviny, · zníženie funkcie dreviny musí byť určitej intenzity - podstatné a trvalé, · strata funkcie musí byť vyjadrená po zásahu alebo po určitom čase. Podľa § 17 ods. (5) vyhlášky sa rez živých konárov listnatých drevín s priemerom viac ako 5 cm vykonáva vo vegetačnom období od 1. 4. do 30. 9., najmä v jeho prvej polovici, s výnimkou obdobia tvorby nových listov. V inom ako vegetačnom období možno taký rez vykonávať len v prípade rezov produkčných ovocných drevín, alebo v prípade bezprostredného ohrozenia zdravia alebo života človeka, alebo značnej škody na majetku. Podľa § 3 ods. (1) zákona každá fyzická či právnická osoba je povinná chrániť prírodu a krajinu pred poškodzovaním. Poškodzovanie dreviny môže byť priestupkom podľa § 92 ods. (1) písm. v), resp. písm. ze) zákona alebo ako iný správny delikt podľa § 90 ods. (2) písm. b) alebo ods. 3 písm. b) zákona. Konanie o priestupku je v kompetencii Slovenskej inšpekcie ŽP alebo odboru starostlivosti o ŽP príslušného okresného úradu (nie v sídle kraja). S pozdravom Mgr. P. Kapusta, SAŽP
Dobrý deň, chcem sa spýtať či v prípade výrubu inváznych drevín napríklad Správou mestskej zelene mesta Košíc nemusí síce byť síce povelenie na výrub ale či nemusí byť nejaké iné potvrdenie, posúdenie, súhlas orgánu ktorý fakt potrvdí, že ide o invázne rastliny, lebo už po vykonaní výrubu ja ako obyvateľ to už z pňov, ktoré ostanú po výrube neviem posúdiť, skôr sa o výrube nemám ako dozvedieť. A keď to reklamujem na Správu mestskej zelene odbijú ma len že išlo o invazívne rastliny a žiadne povolenie nepotrebujú. Pripadá mi, že takto môžu vyrúbať čo len chcú bez kontroly. Ďakujem za odpoveď.
Podľa § 7b, ods. 3 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) vlastník, správca alebo užívateľ pozemku je povinný odstraňovať invázne druhy rastlín podľa odseku 2 zákona zo svojho pozemku spôsobom, ktorý ustanoví ministerstvo všeobecne záväzným právnym predpisom, a starať sa o pozemok tak, aby sa zamedzilo ich opätovnému šíreniu. V §47, ods. 4 písmeno h) zákona je ustanovené, že súhlas na výrub drevín sa nevyžaduje na výrub inváznych druhov. Zoznam inváznych druhov drevín a spôsoby ich odstraňovania sú uvedené v prílohe č. 2a k vyhláške č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny. Domnievam sa, že informácie, o ktoré máte záujem, je možné zistiť prostredníctvom podania žiadosti podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií). V § 2 predmetného zákona sú ustanovené povinné osoby na sprístupnenie informácií a v § 14 spôsob a náležitosti podania žiadosti. V prípade dôvodného podozrenia na porušovanie zákona č. 543/2002 Z. z. je možné podať podnet na územné príslušný Inšpektorát ŽP, odbor inšpekcie ochrany prírody a krajiny Slovenskej inšpekcie životného prostredia. Ing. Milan Krištof, Riaditeľstvo ŠOP SR v Banskej Bystrici
Ochrana dážďovníka tmavého a netopierov

References: § 47
 § 17
 § 17
 § 3
 § 92
 § 90
 § 7
 §47
 § 2
 § 14